CELEX: 52013PC0419
Language: mt
Date: 2013-06-14
Title: Proposta għal REGOLAMENT TAL-KUNSILL li jemenda r-Regolament tal-Kunsill (UE) Nru 1259/2012 dwar l-allokazzjoni tal-opportunitajiet tas-sajd skont il-Ftehim ta’ Sħubija dwar is-Sajd bejn l-Unjoni Ewropea u r-Repubblika Iżlamika tal-Mawritanja

|
			
		
		
		52013PC0419
		
			Proposta għal REGOLAMENT TAL-KUNSILL li jemenda r-Regolament tal-Kunsill (UE) Nru 1259/2012 dwar l-allokazzjoni tal-opportunitajiet tas-sajd skont il-Ftehim ta’ Sħubija dwar is-Sajd bejn l-Unjoni Ewropea u r-Repubblika Iżlamika tal-Mawritanja /* COM/2013/0419 final - 2013/0194 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Abbażi
tal-awtorizzazzjoni biex tinnegozja konferita lilha mill-Kunsill,
il-Kummissjoni Ewropea mexxiet negozjati mar-Repubblika Iżlamika
tal-Mawritanja bil-ħsieb li ġġedded il-Protokoll tal-Ftehim ta’
Sħubija dwar is-Sajd bejn l-Unjoni Ewropea u r-Repubblika Iżlamika
tal-Mawritanja. Fil-konklużjoni ta' dawn in-negozjati, fis-26 ta' Lulju
2012 kien inizjalat Protokoll ġdid u kien applikat b'mod proviżorju
sa mis-16 ta' Diċembru 2012, id-data tal-firma tiegħu. Il-Protokoll
il-ġdid ikopri perjodu ta' sentejn mid-data tal-firma tiegħu.
L-allokazzjoni
tal-opportunitajiet tas-sajd, konċessi lill-Unjoni Ewropea skont
il-Protokoll il-ġdid, iddaħħal fis-seħħ permezz
tar-Regolament tal-Kunsill (UE) Nru 1259/2012
tat-3 ta'Diċembru 2012 dwar l-allokazzjoni tal-opportunitajiet
tas-sajd skont il-Protokoll li jistipula l-opportunitajiet tas-sajd u
l-kontribuzzjoni finanzjarja previsti fil-Ftehim ta’ Sħubija dwar is-Sajd
bejn l-Unjoni Ewropea u r-Repubblika Iżlamika tal-Mawritanja għal
perjodu ta’ sentejn, u li jemenda r-Regolament (KE) Nru 1801/2006[1].
Il-Kumitat
Konġunt bejn l-Unjoni Ewropea u l-Mawritanja, stabbilit skont l-Artikolu
10 tal-Ftehim ta’ Sħubija dwar is-Sajd, iltaqa' f'Pariġi fid-19 u
l-20 ta' Frar 2013. Il-Kumitat Konġunt ikkonferma fil-minuti tal-20 ta'
Frar 2013 it-talba tal-Unjoni Ewropea li tittrasferixxi tliet liċenzji
tal-kategorija 6 għall-kategorija 5 skont il-pjanijiet dwar is-sajd ta'
Franza u l-istrateġija kummerċjali tal-flotta tagħha u bi qbil
mal-Istati Membri kollha kkonċernati.
Wara din
il-laqgħa, il-Protokoll issa jipprovdi għall-opportunitajiet annwali
tas-sajd tat-tonn kif ġej:
–                        
25 bastiment tas-sajd għat-tonn bit-tartaruni
(imqabbla mat-22 bastimenti tas-sajd għat-tonn bit-tartaruni ta' qabel);
–                        
19-il bastiment tas-sajd għat-tonn bil-qasab u
x-xlief u bastiment tas-sajd bil-konz tal-wiċċ (imqabbla mat-22
bastiment tas-sajd għat-tonn bil-qasab u x-xlief u bastiment tas-sajd
bil-konz tal-wiċċ).
Għaldaqstant
hemm bżonn li jkunu definiti mill-ġdid l-iffissar u l-allokazzjoni
tal-opportunitajiet tas-sajd fil-kategoriji 5 u 6. Konsegwetement,
ir-Regolament tal-Kunsill (UE) Nru 1259/2012 għandu jiġi emendat
fir-rigward tal-allokazzjoni ta' dawn l-opportunitajiet ta' sajd.
Wara li ġie
kkunsidrat il-fatt li din id-definizzjoni mill-ġdid tikkonċerna biss
l-allokazzjoni tal-opportunitajiet tas-sajd mogħtija lil Franza u ma
għandha l-ebda effett fuq l-interessi tal-Istati membri l-oħra; li
dawn l-opportunitajiet ta' sajd b'mod ġenerali mhux qed jiġu affettwati;
li l-kontribuzzjoni finanzjarja tal-Unjoni Ewropea tibqa' l-istess; u li, wara
li tqies ir-riskju tas-sottoutilizzazzjoni tal-Protokoll, huwa importanti li
dawn il-liċenzji jiġu ttrasferiti mingħajr dewmien. Għal
din ir-raġuni din id-dispożizzjoni għandha jkollha effett
retroattiv mill-20 ta' Frar 2013, id-data tal-firma tal-minuti tal-Kumitat
Konġunt. 
2.           IR-RIŻULTATI
TAL-KONSULTAZZJONIJIET TAL-PARTIJIET INTERESSATI U L-VALUTAZZJONIJIET
TAL-IMPATT
Il-partijiet interessati kienu kkonsultati
qabel il-laqgħa tal-Kumitat Konġunt. L-esperti tal-Istati Membri
kienu kkonsultati wkoll fil-laqgħat tekniċi. Matul
il-konsultazzjonijiet kien konkluż li kien ikun utli li jsiru dawn
l-emendi bi qbil mal-Marwritanja. Dan mhux se jirriżulta f'tibdil
fl-opportunitajiet tas-sajd tat-tonn b'mod ġenerali u għalhekk mhux
se jaffettwa r-riżorsa. Barra minn hekk, dan mhux se jkollu impatt
finanzjarju fuq il-kontribuzzjoni finanzjarja tal-Unjoni Ewropea. 
3.           KONKLUŻJONI
Għaldaqstant,
il-Kummissjoni qed tipproponi li l-Kunsill jadotta dan ir-Regolament li jemenda
ir-Regolament (UE) Nru 1259/2012.
2013/0194 (NLE)
Proposta għal
REGOLAMENT TAL-KUNSILL
li jemenda r-Regolament tal-Kunsill (UE) Nru
1259/2012 dwar l-allokazzjoni tal-opportunitajiet tas-sajd skont il-Ftehim ta’
Sħubija dwar is-Sajd bejn l-Unjoni Ewropea u r-Repubblika Iżlamika
tal-Mawritanja 
IL-KUNSILL TAL-UNJONI EWROPEA
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 43(3)
tiegħu,
Wara li kkunsidra l-proposta tal-Kummissjoni
Ewropea,
Billi
(1)       Fit-30 ta’ Novembru 2006,
il-Kunsill adotta r-Regolament (KE) Nru 1801/2006 dwar il-konklużjoni
tal-Ftehim ta’ Sħubija dwar is-Sajd bejn il-Komunità Ewropea u r-
Repubblika Iżlamika tal-Mawritanja [2](minn
hawn 'il quddiem “il-Ftehim ta’ Sħubija”). 
(2)       Protokoll ġdid li
jistipula l-opportunitajiet ta' sajd u l-kontribuzzjoni finanzjarja previsti
fil-ftehim ta' sħubija kien applikat b'mod proviżorju sa mis-16 ta'
Diċembru 2012, id-data tal-firma tiegħu, f'konformità
mad-Deċiżjoni tal-Kunsill 827/2012/UE [3]
. Il-Protokoll il-ġdid jikkonċedi lil bastimenti tal-Unjoni Ewropea
opportunitajiet ta' sajd fl-ibħra li fuqhom il-Mawritanja
teżerċita l-ġurisdizzjoni tagħha f'dak li għandu
x'jaqsam mas-sajd. L-allokazzjoni tal-opportunitajiet ta' sajd konċessi
lill-Unjoni Ewropea skont il-Protokoll il-ġdid kienu approvati permezz
tar-Regolament tal-Kunsill (UE) Nru 1259/2012 tat-3 ta' Diċembru 2012 dwar
l-allokazzjoni tal-opportunitajiet tas-sajd skont il-Protokoll li jistipula
l-opportunitajiet tas-sajd u l-kontribuzzjoni finanzjarja previsti fil-Ftehim
ta’ Sħubija dwar is-Sajd bejn l-Unjoni Ewropea u r-Repubblika
Iżlamika tal-Mawritanja għal perijodu ta’ sentejn, u li jemenda
r-Regolament (KE) Nru 1801/2006[4].
(3)       Il-Kumitat Konġunt bejn
l-Unjoni Ewropea u l-Mawritanja, stabbilit bl-Artikolu 10 tal-Ftehim ta'
Sħubija, iltaqa' fid-19 u fl-20 ta' Frar 2013. F'konformità mal-minuti ta'
dik il-laqgħa, iż-żewġ partijiet qablu li jiddefenixxu
mill-ġdid l-allokazzjoni tal-opportunitajiet tas-sajd bejn il-kategoriji 5
(bastimenti tas-sajd għat-tonn bit-tartaruni) u 6 (bastimenti tas-sajd
għat-tonn bil-qasab u x-xlief u bastimenti tas-sajd bil-konz
tal-wiċċ) previsti fil-Protokoll il-ġdid. 
Din id-definizzjoni mill-ġdid
tikkonċerna biss l-allokazzjoni tal-opportunitajiet ta' sajd mogħtija
lil Franza u ma għandha l-ebda effett fuq l-interessi tal-Istati Membri
l-oħra. L-opportunitajiet ta' sajd b'mod ġenerali mhumiex affettwati.
Il-kontribuzzjoni finanzjarja tal-Unjoni Ewropea tibqa' l-istess. Barra minn
hekk, wara li tqies ir-riskju tas-sottoutilizzazzjoni tal-Protokoll, huwa
importanti li dawn il-liċnezji jiġu ttrasferiti mingħajr
dewmien. Konsegwentement, dan ir-Regolament għandu jidħol
fis-seħħ immedjatament wara l-pubblikazzjoni tiegħu u jkun
applikabbli mill-20 ta' Frar 2013, id-data tal-firma tal-minuti tal-Kumitat
Konġunt u tad-definizzjoni mill-ġdid tal-opportunitajiet tas-sajd. 
ADOTTA DAN IR-REGOLAMENT:
Artikolu 1
Fl-Artikolu 1, il-paragrafu 1, tar-Regolament
(UE) Nru 1259/2012, il-punti (e) u (f) jinbidlu b'dan t-test li ġej:
"(e) Kategorija 5 — Bastimenti tas-sajd
għat-tonn bit-tartaruni 
Spanja           17-il liċenzja 
Franza            8 liċenzji
(f) Kategorija 6 — Bastimenti tas-sajd
għat-tonn bil-qasab u x-xlief u bastimenti tas-sajd bil-konz
tal-wiċċ 
Spanja           18-il liċenzja
Franza            1 liċenzja"
Artikolu 2
Dan ir-Regolament għandu jidħol
fis-seħħ l-għada tal-pubblikazzjoni tiegħu f’Il-Ġurnal
Uffiċjali tal-Unjoni Ewropea.
Dan jibda japplika mill-20 ta' Frar 2013.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 361, 31.12.2012, p. 87.
[2]               ĠU L 343, 8.12.2006, p. 1.
[3]               ĠU L 361, 31.12.2012, p. 10.
[4]               ĠU L 341, 31.12.2012, p. 87.